KIRJALLINEN KYSYMYS E-2618/99

esittäjä(t): Michl Ebner (PPE-DE) komissiolle

(12. tammikuuta 2000)

Aihe: Perusoikeudet

1. EY:n perustamissopimuksen 295 artiklan (entinen 222 artikla) mukaan omistusoikeudet kuuluvat toissijaisuusperiaatteen mukaisesti jäsenvaltioiden toimivaltaan. Rooman sopimuksen 6 artiklan 1 kohdassa säädetään kuitenkin tarpeellisista takuista, jotka liittyvät ihmisoikeuksiin ja siten omistusoikeuden tunnustamiseen.

Monia eurooppalaisten säädösten soveltamisella on ilmeisiä vaikutuksia omistusoikeuksiin. Näiden joukossa ovat lintudirektiivi, luontotyyppidirektiivi ja nitraattidirektiivi. Eräät valmisteilla olevat asetukset uhkaavat aiheuttaa vastaavan tyyppisiä kielteisiä vaikutuksia maanomistukselle (ympäristövastuu, tuotevastuu, jne.).

Miten komissio aikoo työssään taata omistusoikeuksille riittävän suojan, kun muistetaan, että perusoikeuksien suojeluun kuuluvat myös omistusoikeudet?

2. Kölnin Eurooppa-neuvosto käynnisti perusoikeuksien peruskirjaa koskevan työn. Euroopan ihmisoikeusyleissopimuksen mukaan omistusoikeudet kuuluvat perusoikeuksiin.

Aikooko komissio sisällyttää omistusoikeudet peruskirjaan?

Kun peruskirja on valmis, miten sitä sovelletaan käytännössä?

Antonio Vitorinon komission puolesta antama vastaus

(14. helmikuuta 2000)

1. Omistusoikeus on ihmisoikeuksien ja perusvapauksien suojaamiseksi tehdyn yleissopimuksen lisäpöytäkirjan 1 artiklaan ja jäsenvaltioiden yhteisiin perustuslakiperinteisiin pohjautuva perusoikeus.

Kyseinen oikeus ei ole absoluuttinen, ja siihen voi kohdistua rajoituksia, joista ääritapauksena mainittakoon yleisen edun perusteella tehty pakkolunastus. Edellä mainitun lisäpöytäkirjan 1 artiklassa todetaankin, että jokaisen luonnollisen ja oikeushenkilön omaisuutta on kunnioitettava. Kenenkään omaisuuteen ei saa myöskään puuttua muun kuin yleisen hyödyn perusteella sekä laissa säädetyn ehdoin ja kansainvälisen oikeuden periaatteita noudattaen. Kyseiset määräykset eivät kuitenkaan poista jäsenvaltioilta oikeutta saattaa voimaan lakeja, jotka ne katsovat tarpeellisiksi omistusoikeudesta sääntelemiseksi yleisen edun perusteella tai varmistaakseen, että verot tai muut maksut tai sakot maksetaan.

Vaikka EY:n perustamissopimuksen 295 artiklassa (entinen 222 artikla) ei rajoiteta millään tavoin jäsenvaltioiden omistusoikeusjärjestelmien soveltamista, on Euroopan unionin noudatettava Euroopan unionista tehdyn sopimuksen 6 artiklan 2 kohdan perusteella perusoikeuksia, sellaisina kuin niistä on määrätty ihmisoikeuksien ja perusvapauksien suojaamiseksi tehdyssä Euroopan yleissopimuksessa, joka on allekirjoitettu Roomassa 4. marraskuussa 1950. Kyseiset perusoikeudet pohjautuvat myös jäsenvaltioiden yhteisiin perustuslakiperinteisiin, jotka edustavat yhteisön oikeuden yleisiä periaatteita.

Komissio ottaa kaikissa ehdotuksissaan huomioon suhteellisuuden periaatteen, jottei omistusoikeuteen puututa muuten kuin yleisen edun asettamien rajojen puitteissa.

2. Perusoikeuskirjaa valmistellaan paraikaa, ja niinpä monia sitä koskevia kysymyksiä ei ole vielä ratkaistu. Komissio ei voi tämän vuoksi esittää arvioita kyseisen peruskirjan sisällöstä tai sen soveltamisen käytännön yksityiskohdista, sillä ne riippuvat kirjan juridisesta luonteesta ja sisällöstä. Omistusoikeus on kuitenkin niin keskeinen kysymys, ettei sitä voida olla huomioimatta perusoikeuskirjassa.